Cata Coll

Catalina Tomàs „Cata“ Coll Lluch (talaffuzi: Katalina Tomas Kata Kol Lyuch; 2001-yil 23-aprelda tugʻilgan) – Ispaniya ayollar Premyer-ligasida FC Barcelona klubi va Ispaniya terma jamoasi tarkibida darvozabon sifatida oʻynovchi professional futbolchi. 2018-yil yozida 17 yoshli Cata Coll 2018-yilgi ayollar oʻrtasidagi FIFA Jahon chempionati U-17da Ispaniya U-17 ayollar jamoasi safidagi sardorlardan biri sifatida qatnashgan hamda gʻoliblikni qoʻlga kiritgan. Shu yilning oʻzida u FIFA ayollar oʻrtasidagi Jahon chempionati U-20 musobaqasida Ispaniyaning Fransiya termasiga qarshi asosiy tarkibida maydonga tushgan.

Hayoti 
Catalina Tomàs Coll Lluch 2001-yil 23-aprelda Mallorkadagi Mattarxí provinsiyasida joylashgan Pòrtol qishlogʻida tugʻilgan. Uning ismi Mallorka cherkov rohibasi Catherine of Palma sharafiga qoʻyilgan.

Klubdagi faoliyati 
Cata Coll oʻz futbolchilik faoliyatini 6 yoshida Sant Marça jamoasida boshlagan. Darvozabonlikni 11 yoshidan boshlagan va ungacha markaziy himoyachi ampluasida oʻynagan. 14 yoshga toʻlgunga qadar oʻgil bolalar jamoasida oʻynagan. Collerence klubiga oʻtishidan oldin Cata Coll Athletic Marratxí ayollar jamoasi sharafini himoya qilgan. Ushbu ayollar jamoasida oʻtkazgan oxirgi mavsumida yangi tashkil etilgan Iberdrola Challenge ligasining eng yaxshi oʻyinchisi mukofotiga asosiy nomzod boʻlgan. Oʻz jamoasida mashhurlikka erishgan Cata Collga Primera División klublari qiziqish bildirgan va u Barcelona futbol klubining taklifini qabul qilgan. 2019-yil iyul oyida Cata Coll Barcelona ayollar jamoasi bilan 2023-yilgacha davom etadigan shartnoma imzolaydi va unga koʻra ilk mavsumida Primera Divisiónning Sevilla FC klubi tarkibida ijara asosida oʻynaydi. Cata Coll mavsumni Sara Serrat va Noelia Ramos bilan birgalikda boshlaydi, biroq oʻyindan oʻyinga Cata Coll murabbiyning asosiy darvozaboniga aylanadi. Birinchi diviziondagi oʻzining ilk mavsumida Cata Coll 16 ta oʻyinda maydonga tushgan.

2020-yil iyul oyida Barcelona rahbariyati Cata Collni 1 yillik ijaradan qaytganini rasman eʼlon qildi. 2020-yilning oktyabr oyida futbolchi jarohati sababli bir necha haftaga safdan chiqqan Sandra Paños oʻrniga darvozada turadi. Cata Coll Sandra Pañosni oʻzining bolalikdagi kumiri deb aytgan. U Atlético Madrid klubiga qarshi liga oʻyinida raqiblar penaltisini qaytargan va hisob 0:0 tarzida yakunlangan. Cata oʻzining Chempionlar ligasidagi ilk oʻyinini 4:1 hisobida magʻlub etilgan PSV ayollar jamoasiga qarshi oʻtkazgan. 2020-yilning dekabr oyida Cata Coll Sevilla klubiga qarshi oʻyinda jarohat olib maydondan chiqib ketadi. Klub shifokorlarining xabar berishicha, u oʻng oyogʻidagi xochsimon tomirlaridagi jarohat sababli maydondan olingan. Mart oyi oxirlariga kelib Cata Coll tibbiy muolaja olgan.

2023-yil fevral oyida Cata Coll Barcelona bilan 2026-yilning iyunigacha yangi shartnoma imzoladi. 2023–2024-yilgi mavsum davomida u koʻplab oʻyinlarda asosiy tarkibda maydonga tushgan hamda oʻz formasini qayta tiklab olgan. Ushbu mavsumda Cata Coll oʻz darvozasidan umumiy 6 ta: 3 ta Chempionlar ligasi hamda 3 ta Liga Fda toʻp oʻtkazib yuborgan.

Xalqaro faoliyati 
2016-yil yanvar oyida 15 yoshli Cata Coll Chexiya Respublikasida oʻtkazilayotgan U-17 Yevropa chempionatida ishtirok etish uchun taklif qilindi. Ispaniya termasi Germaniya terma jamoasidan keyin ikkinchi oʻrinni egallagan. 2018-yil may oyida Litvada oʻtkazilgan U-17 Yevropa chempionatiga u yana taklif etilgan. Bu paytga kelib Cata Coll jamoaning sardoriga aylangan va finalda Germaniya termasi magʻlub etilib Ispaniya chempionlikni qoʻlga kiritgan.

Shu yilning oxirida, Ispaniya yoshlar jamoasi Jahon chempionati U-17da ishtirok etish uchun Urugvayga bordi. Jamoa finalda Meksika termasini magʻlub etgan holda tarixda birinchi marta jahon chempioni boʻldi. Cata Coll ushbu turnirda yarim finaldagi Koreya jamoasiga qarshi penaltilar seriyasidagi ikkita penaltini qaytarganligi bilan jamoa qahramonlaridan biri boʻlgan. Turnir oxirida u turnir davomida eng yaxshi darvozabonga beriladigan Oltin qoʻlqop mukofoti bilan taqdirlangan.

2020-yilning yanvar oyida Cata Coll Irlandiyada oʻtkazilishi kerak boʻlgan U-19 Yevropa chempionatida qatnashish uchun taklif oladi. Biroq, UEFA COVID-19 sababli turnir bekor qilinganligini eʼlon qiladi.

2018-yil avgust oyida Cata Coll Fransiyadagi U-20 Jahon chempionatida jamoaning asosiy darvozaboni sifatida oʻynagan. U yarim finaldagi Fransiyaga qarshi oʻyinda penaltini qaytarib, jamoasini finalga olib chiqadi. Biroq finalda Yaponiya termasiga 3:1 hisobida magʻlub boʻlishadi hamda ikkinchi oʻrinni egallashadi.

2023-yilgi FIFA ayollar oʻrtasidagi Jahon chempionatida Cata Coll Ispaniya terma jamoasining asosiy oʻyinchilari qatorida eʼtirof etiladi. Bir necha oʻyinlardan keyin Cata oʻzining milliy terma jamoadagi ilk oʻyinida maydonga tushadi va turnirning nimchorak final oʻyinida Shveysariya ayollar terma jamoasi 5:1 hisobida magʻlub etiladi. U Angliya ayollar terma jamoasiga qarshi kechgan final oʻyinida ham asosiy tarkibda maydonga tushadi va oʻz darvozasi daxlsizligini saqlab qoladi hamda yakunda Ispaniya terma jamoasi 1:0 hisobida gʻoliblikka erishadi va Jahon chempioni unvoniga sazovor boʻladi.

Faoliyat statistikasi

Klublar

Xalqaro

Yutuqlari 
FC Barcelona
 UEFA Ayollar Chempionlar ligasi: 2020–2021, 2022–2023, 2023–2024
 Liga F: 2020–2021, 2021–2022, 2022–2023, 2023–2024
Ispaniya
 FIFA ayollar oʻrtasidagi jahon chempionati: 2023
 UEFA ayollar oʻrtasidagi Millatlar ligasi: 2023–2024
Ispaniya U-20
 FIFA ayollar oʻrtasidagi jahon chempionati (U-20) ikkinchi oʻrin: 2018
Ispaniya U-17
 FIFA ayollar oʻrtasidagi jahon chempionati (U-17): 2018
Shaxsiy
 FIFA ayollar oʻrtasidagi jahon chempionati (U-17) Oltin qoʻlqop: 2018

Manbalar 

futbolchilarAyollar
Ispaniyalik futbolchilar
Alifbo boʻyicha sportchilar